એમાં સમજવા જેવું વળી શું છે? એવો પ્રશ્ન કરનાર માણસ એમ માને છે કે બીજા કોઈ પણ માણસને સમજવાનો અર્થ તેને ઉકેલવો – ઓળખવો એટલો જ થાય છે અને કોઈ માણસ એવો ભેદી કોયડો તો છે જ નહીં કે પોતાની બુદ્ધિથી તેને પહોંચી વળી ન શકે, પણ આ તર્ક જ ખોટો છે. કેમ કે કોઈ પણ માણસ બુદ્ધિનો કોયડો છે જ નહીં એટલે કોઈ પણ માણસને બુદ્ધિના દાવપેચથી સમજવાનું કે પહોંચી વળવાનું શક્ય જ નથી હોતું. વળી કોઈ પણ માણસ ધારવામાં આવે છે તેવો સીધોસાદો – બારીમાંથી કૂદીને અંદર જઈ શકાય તેવો કે બહાર જ રહીને એક નજર અંદર કરતાં જ તેને પામી જઈ શકાય તેવો ખંડ હોતો જ નથી.